
	[bookmark: nev]JUHÁSZ MILÁN
Magyar-filozófia tanári
MA, 5. félév
Eötvös Loránd Tudományegyetem
Bölcsészettudományi Kar
	






Témavezető:
	Túriné dr. Raátz Judit
Főiskolai docens, ELTE BTK




Halmozottan hátrányos helyzetű tanulók kommunikációs kompetenciájának fejlesztése a drámapedagógia tükrében

Bár Magyarországon az oktatás és nevelés folyamatában az egyik legfontosabb célként a kommunikációhoz szükséges képességek kialakítása és fejlesztése fogalmazódik meg, a valóságban – kiváltképp a cigány tanulóknál – ezek a képességfejlesztések nem történnek meg a közoktatás színterén belül.
Dolgozatomban azt vizsgálom, hogy a leszakadó rétegekbe tartozó tanulóknak az iskolán kívül milyen lehetőségeik vannak kommunikációs kompetenciáik hatékony fejlesztésére valamint a többségi társadalomhoz történő felzárkózásra. Három, fejlesztéssel foglalkozó tanodát mutatok be, ahol megjelenik a kommunikációfejlesztés is mint cél, ehhez kapcsolódóan pedig a drámapedagógia mint eszköz.
A kutatás során többek között azokra a kérdésekre keresem a választ, hogy ezekben a tanodákban milyen módszertannal dolgoznak az önkéntesek, az elért eredményeket hogyan lehet mérhetően kimutatni, a drámapedagógiai módszertan miképp adaptálható a halmozottan hátrányos helyzetű tanulók igényeihez, illetve ennek alkalmazása milyen hatással van a gyerekek képességeire és készségeire. A vizsgálat alapjául egyaránt szolgáltak kvalitatív és kvantitatív módszerek.
Konklúzióként levonható az a tapasztalat, hogy a tanodákban alkalmazott alternatív, komplex pedagógiai módszerek – így a drámapedagógia is – nagyban hozzájárulnak a halmozottan hátrányos helyzetű tanulók kommunikációs kompetenciájának fejlődéséhez. Ezen kompetencia megfelelő működése segíti és megerősíti a nyelvi jelrendszer felfogását és kódolását, valamit értelmezését és alkalmazását is, emellett hatással van a személyiségfejlődés egészére: befolyásolja a gyerekek tanuláshoz való általános viszonyát, a motivációt, az értékválasztást, a kortárscsoporthoz való tartozást, valamit a pályaválasztást és a munka világában való érvényesülést is. 



